**Szentendre Város Önkormányzat Képviselő-testületének**

**29/2018. (XII.17.) önkormányzati rendelete**

**a járművel történő várakozás rendjéről és a várakozási díjakról**

**(Egységes szerkezetben az 1/2019. (I.22.), valamint a 18/2019. (IV.15.) önkormányzati rendeletekkel)**

Szentendre Város Önkormányzat Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában és a közúti közlekedésről szóló 1988. évi I. törvény 8. § (1) bekezdés c) pontjában meghatározott feladatkörében eljárva a következőket rendeli el:

1.§

1. E rendelet hatálya kiterjed
   1. Szentendre Város közigazgatási területén a Szentendre Város Önkormányzat (a továbbiakban: Önkormányzat) kezelésében álló helyi közutakon, az Önkormányzat tulajdonában álló közforgalom elől el nem zárt magánutakon, tereken, parkokban, egyéb közterületen és az Önkormányzat tulajdonában álló egyéb ingatlanon kialakított várakozási területen járművel történő várakozás rendjére,
   2. a díjköteles várakozási területen várakozó jármű tulajdonosára, üzembentartójára, használójára, függetlenül attól, hogy az természetes vagy jogi személy, vagy jogi személyiséggel nem rendelkező szervezet,
   3. a kijelölt várakozási terület üzemeltetőjére, és
   4. az Önkormányzatra és annak intézményeire.
2. [[1]](#footnote-1)
3. A várakozási területeket az Önkormányzat tulajdonában álló Városi Szolgáltató Nonprofit Zártkörűen Működő Részvénytársaság (a továbbiakban: üzemeltető) üzemelteti az Önkormányzat és az üzemeltető között a közúti közlekedésről szóló törvényben meghatározott tartalommal létrejött szerződés (a továbbiakban: üzemeltetési szerződés) alapján.

2.§

1. A várakozási terület a közúti közlekedés szabályairól szóló 1/1975. (II.5.) KPM-BM együttes rendelet (a továbbiakban: KRESZ) 17. § (1) bekezdés e) pontjában meghatározott módon kijelölt olyan körülhatárolt terület, amely díjfizetés ellenében érmével működő távfelügyeleti rendszerbe bekapcsolt parkolójegy-kiadó automatából (a továbbiakban: parkolójegy-kiadó automata) váltott jeggyel, várakozási jogosultságot tanúsító bérlettel, díjfizetési mentességet igazoló okmánnyal vagy matricával (a továbbiakban együtt: bizonylattal), továbbá a Nemzeti Mobilfizetési Zártkörűen Működő Részvénytársaság által működtetett mobiltelefonos jegyváltással (a továbbiakban: mobil parkolás) vagy a 10. §-ban foglaltak alapján vehető igénybe és meghatározott időtartamig használható.
2. Szentendre Város közigazgatási területén kialakított díjköteles várakozási területek jegyzékét, kategória (a továbbiakban: zóna) szerinti besorolásban az 1. melléklet tartalmazza.
3. Az 1. mellékletben meghatározott várakozási területeken a három vagy annál több kerekű járművel történő várakozási célú használatért várakozási díjat kell fizetni.
4. A várakozási területeken belül az egyes várakozóhelyek kijelöléséről az Önkormányzat, lehetőség szerinti felfestéséről és a szükséges tájékoztató és jelzőtáblák kihelyezéséről az üzemeltető gondoskodik.

3.§

1. A díjköteles várakozási területeken március 15. és október 31. között 9:00 és 20:00 között, november 1. és március 14. között pedig 9:00 és 18:00 között áll fenn díjfizetési kötelezettség.
2. Autóbusszal kizárólag az 1. melléklet 1. pontjában meghatározott díjköteles várakozási területen, tehergépkocsival, vontatóval, mezőgazdasági vontatóval, lassú járművel és pótkocsival kizárólag az 1. melléklet 1.1. pontjában meghatározott díjköteles várakozási területen lehet várakozni.
3. Az 1. melléklet 2.16. pontjában meghatározott várakozási területeken kizárólag szabad- és munkaszüneti napokon lehet várakozni. Az e területre vonatkozó díjköteles várakozási időszakra az (1) bekezdésben foglaltak alkalmazandók. Az e bekezdésben foglaltakat a Szentendre Város Egészségügyi Intézményeivel (a továbbiakban: SZEI) munkavégzésre irányuló jogviszonyban álló személyek vonatkozásában nem kell alkalmazni.

4.§

1. A díjköteles várakozási területen a díjfizetési kötelezettség időtartama alatt a közúti közlekedésről szóló törvényben meghatározott polgári jogi jogviszony a várakozási terület – KRESZ szabályait betartó – igénybevevője és az Önkormányzat között ráutaló magatartással jön létre.
2. A díjköteles várakozási terület jelzésére kihelyezett jelzőtábla alatt tájékoztató táblát kell elhelyezni, amelyen fel kell tüntetni:
   1. a díjköteles várakozási időszakot,
   2. a fizetendő várakozási díj és a pótdíj mértékét jármű fajtánként,
   3. a díj megfizetésének módját,
   4. utalást arra, hogy őrzött vagy őrzés nélküli a várakozási terület, és
   5. az üzemeltető nevét, címét, telefonszámát, ügyfélszolgálati iroda címét, telefonszámát és nyitva tartását.
3. A várakozási díj és pótdíj megfizetéséért a jármű üzembentartója felel.

5.§

1. A várakozási területen járművel jogszerűen várakozni kizárólag a várakozáskor érvényes bizonylat, mobil parkolással megváltott jegy birtokában, vagy az e rendelet szerinti jogosultság alapján lehet.
2. A várakozási díjat a várakozás megkezdésekor a várakozási területen elhelyezett parkolójegy-kiadó automatánál vagy mobil parkolással kell megfizetni. A minimálisan megfizetendő várakozási idő 15 perc.
3. A várakozási díj (bérlet díja) őrzést vagy más szolgáltatást nem foglal magában, azonban tartalmazza az általános forgalmi adót. A pótdíj összege nem tartalmazza az általános forgalmi adót.
4. A bizonylatot a gépkocsiban az első szélvédő mögött, jól látható helyen kell elhelyezni. Díjfizetési kötelezettséggel érintett motorkerékpár esetén az ellenőrzés során a bizonylatot be kell mutatni. A várakozásra jogosító matrica csak felragasztva érvényes. A bizonylatot oly módon kell elhelyezni, hogy abból a várakozási jogosultság az üzemeltető részére egyértelműen megállapítható legyen.
5. A bizonylat a rajta feltüntetett időtartamig érvényes.

5/A. §[[2]](#footnote-2)

1. Az 1. melléklet 4. pontjában meghatározott, sorompóval biztosított várakozási területen (a továbbiakban: vásárlói parkoló) a sorompónál elhelyezett jegykiadó automatából váltott jeggyel lehet jogszerűen várakozni.
2. A várakozási díjat utólag, a vásárlói parkoló elhagyását megelőzően a kihelyezett fizető automatánál a behajtáskor váltott jegy alapján kell megfizetni.
3. A vásárlói parkolóban 6:00 és 22:00 óra között áll fenn díjfizetési kötelezettség.
4. A vásárlói parkolóban történő várakozás esetén az első óra ingyenes, a 2. melléklet 1.4.2. pontjában meghatározott várakozási díj a második megkezdett órától fizetendő.
5. A vásárlói parkolóban a várakozás maximális időtartama 3 óra lehet. 3 órát meghaladó várakozás esetén a várakozásért naponta a teljes napi üzemidő alapján kiszámított, a 2. melléklet 1.4.3. pontjában meghatározott szankciós díjat kell fizetni.

1. A vásárlói parkoló használatára nem lehet bérletet váltani.

6.§

1. A díjköteles várakozási terület rendszeres igénybevételéhez éves és időszakos bérlet váltható. Bérletet kizárólag személygépkocsira lehet váltani.
2. A díjköteles várakozási területeken fizetendő várakozási díj és a pótdíj mértékét, valamint a bérletek díjait zónánkénti bontásban a 2. melléklet tartalmazza.
3. A megrongálódott, vagy a forgalmi rendszám megváltozása miatt – a még érvényes – bérletet, annak leadásával egyidejűleg az üzemeltető a 2. mellékletben meghatározott ügyviteli költség felszámítása mellett kicseréli.
4. A megváltott bérletet az üzemeltető a jogosult kérelmére visszaváltja. Ebben az esetben a bérlet árának időarányos része jár vissza, amelyet úgy kell számítani, hogy a bérlet lejártáig hátralévő egész hónapok számának megfelelően kiszámított összeget kell visszafizetni. A bérletet visszaváltáskor az üzemeltető egyidejűleg bevonja.

7.§

1. A 6.§ (1) bekezdés szerinti bérlet
   1. általános, egy vagy több zónára érvényes,
   2. munkavállalói,
   3. lakossági,
   4. egészségügyi szolgáltatói,
   5. oktatási és
   6. szálláshely-szolgáltatói

bérlet lehet.

1. Általános bérletet természetes személy, jogi személy és jogi személyiséggel nem rendelkező szervezet vásárolhat. Az általános bérlet a rajta feltüntetett zónában való várakozásra jogosít. A III. zónára vásárolt bérlet a II. zónában való várakozásra is jogosít.
2. Munkavállalói bérlet vásárlására jogosult
   1. a munkáltató által kiállított igazolás ellenében egy személygépkocsira az 1. mellékletben meghatározott várakozási területeken belül található állandó munkahelyen dolgozó
3. közalkalmazott, köztisztviselő és szentendrei székhelyen működő iskola, óvoda, költségvetési szerv, alapítvány, önkormányzati részesedéssel működő gazdasági társaság munkavállalója,

ab) a Szentendrei Járási Hivatal dolgozója,

ac) a Szentendrei Járási Ügyészség munkavállalója,

* 1. az Önkormányzat intézménye és gazdasági társasága,
  2. a szentendrei rendvédelmi szerv és
  3. a Szentendrei Járás települési önkormányzatai legfeljebb 2 személygépkocsira.

1. A munkavállalói bérlet kizárólag munkanapokon és
   1. a Dobozi utcában,
   2. a Martinovics utca temető felőli oldalán,
   3. a Paprikabíró utcában és
   4. a Duna korzó 25. szám mellett és mögött

található várakozási területeken érvényes.

1. Lakossági bérlet vásárlására jogosult az a szentendrei lakos, akinek 2000. január 1-jét megelőzően kiállított érvényes személyazonosító igazolványában vagy érvényes lakcímkártyáján feltüntetett lakóhelye vagy tartózkodási helye az 1. mellékletben meghatározott várakozási területen van és nincs lehetősége saját ingatlanán belül a személygépkocsi tárolására. Lakóingatlanonként csak egy személygépkocsira vásárolható lakossági bérlet, amely kizárólag a lakóingatlan közvetlen közelében kialakított várakozási területen – kivételes méltánylást érdemlő esetben az üzemeltető által engedélyezett egyéb helyen – jogosít várakozásra. A bérleten annak területi hatályát fel kell tüntetni. A lakossági bérlet a III. zónába tartozó várakozási területen belül lakóhellyel vagy tartózkodási hellyel rendelkezők részére történő kiállítás esetén kizárólag a bérleten feltüntetett területen érvényes.
2. A várakozási területeken belül ellátást végző házi- és gyermekorvos, valamint a mellettük dolgozó ápoló, a SZEI szakorvosa, hivatásos ápoló, védőnő, szociális gondozó személygépkocsijára egészségügyi szolgáltatói bérletet igényelhet, amellyel munkavégzése során a várakozási terület bármely zónájában várakozhat.
3. Oktatási bérlet vásárlására jogosult az a szülő, akinek gyermeke szentendrei oktatási intézménybe jár. Az oktatási bérlet csak tanítási időszakban szeptember 1. és január 31., valamint február 1. és június 30. között használható. Az oktatási bérlet kizárólag a II. zónában történő várakozásra jogosít.
4. Szálláshely-szolgáltatói bérlet vásárolására jogosult az a szálláshely-szolgáltató, aki tevékenységét az 1. mellékletben meghatározott valamely várakozási területen belül végzi, és szobáinak száma meghaladja a saját területén biztosítható várakozóhelyek számát. A szálláshely-szolgáltatói bérlet díja a 2. melléklet 2.1. pontjában meghatározott bérlet díjával egyezik meg és legfeljebb a szálláshely-szolgáltató szobái számának és a saját területén biztosítható várakozóhelyek számának különbözetének megfelelő darabszámban igényelhető.
5. A szálláshely-szolgáltatói bérletet kizárólag a szálláshely-szolgáltató vendégei használhatják. Ennek igazolása céljából az üzemeltető a szálláshely-szolgáltatót a vendég személygépkocsijának forgalmi rendszámát is tartalmazó vendégkönyv bemutatására hívhatja fel. Amennyiben a szálláshely-szolgáltatói bérletet rendeltetésellenesen használták, a szálláshely-szolgáltató a továbbiakban nem jogosult a szálláshely-szolgáltatói bérlet kiváltására.
6. Az e §-ban meghatározott bérleteket az üzemeltető ügyfélszolgálati irodájában lehet igényelni. A bérletek kiállításának feltétele a személygépkocsi regisztrálása. A bérlet egy biztonsági elemekkel ellátott bérletvásárlást tanúsító kártya, amelyet a gépkocsi első szélvédője mögött, jól látható módon kell elhelyezni. A bérlet igazolja a parkolóhely igénybevételének jogszerűségét. A bérleten az üzemeltető feltünteti a személygépkocsi forgalmi rendszámát. Szálláshely-szolgáltatói bérlet esetén személygépkocsi nem kerül regisztrálásra és a kiállított bérleten a forgalmi rendszám helyett a szálláshely-szolgáltató azonosítására alkalmas szöveg kerül feltüntetésre.
7. A személygépkocsi regisztrálásához
   1. [[3]](#footnote-3)a személygépkocsi tulajdonosának személyi okmányai, nem természetes személy tulajdonos esetén cégkivonat vagy bírósági nyilvántartásba vételről szóló határozat,
   2. – a szálláshely-szolgáltatói bérlet kivételével – a személygépkocsi forgalmi engedélye,
   3. munkavállalói bérlet esetén munkáltatói igazolás,
   4. oktatási bérlet esetén az oktatási intézmény látogatásáról szóló igazolás,
   5. szálláshely-szolgáltatói bérlet esetén a szolgáltatás hatósági nyilvántartásba vételéről szóló igazolás,
   6. [[4]](#footnote-4)egészségügyi szolgáltatói bérlet esetén az egészségügyi vagy szociális szolgáltató vezetőjének írásos nyilatkozatát arról, hogy a szolgáltató a díjköteles várakozási területen élő személy ellátásáról gondoskodik, valamint az egészségügyi vagy szociális szolgáltató által kiállított – a bérlet igénylőjének a szolgáltatóval fennálló, munkavégzésre irányuló jogviszonyát igazoló – munkáltatói igazolás

szükséges.

8.§

1. A díjköteles várakozási területeken várakozási díj megfizetése nélkül várakozhat
   1. a kerékpár,
   2. a kétkerekű segédmotoros kerékpár,
   3. a kétkerekű motorkerékpár,
   4. a közérdekből történő veszély-, és hibaelhárítást végzők gépkocsija, a munkavégzés időtartamára,
   5. a diplomáciai mentességet élvező személyek megkülönböztető jelzéssel ellátott gépkocsija,
   6. az Önkormányzat, a Szentendrei Közös Önkormányzati Hivatal, a Ferenczy Múzeumi Centrum és a Városi Szolgáltató Nonprofit Zrt. tulajdonában vagy üzemeltetésben álló gépkocsi,
   7. az Önkormányzat képviselője és tisztségviselője,
   8. a körzet országgyűlési egyéni választókerületi képviselője,
   9. Szentendre Város Díszpolgára,
   10. legfeljebb 30 gépkocsi tekintetében polgármesteri engedéllyel annak a gépkocsija, aki az Önkormányzat érdekében vagy megbízásából rendszeresen munkát végez a belváros területén, így különösen az Önkormányzat intézményei és gazdasági társaságai, valamint a szentendrei rendvédelmi szervek,
   11. a zöld alapszínnel ellátott forgalmi rendszámmal rendelkező környezetkímélő személygépkocsi.

9.§

1. Mentesül a díjfizetési kötelezettség alól az 1. melléklet 2.16. pontjában szereplő díjköteles várakozási területen a SZEI-vel munkavégzésre irányuló jogviszonyban álló személy.
2. Mentesül a díjfizetési kötelezettség alól az a mozgáskorlátozott személy vagy az őt szállító személy, akinek a gépkocsija első szélvédője mögött jól látható módon van elhelyezve a mozgáskorlátozottak parkolási igazolványa. A jogosultságot az ellenőr kérésére igazolni kell.
3. A polgármester az üzemeltető értesítése mellett valamennyi zónában engedélyezheti az Önkormányzat közigazgatási területén belüli rendezvény helyére és idejére a meghívott vendéget szállító gépjármű díjmentes várakozását.

10.§

1. A II. zónában díjmentes várakozásra jogosult az a szentendrei lakos, valamint szentendrei székhellyel vagy telephellyel rendelkező jogi személy, jogi személyiséggel nem rendelkező szervezet,
2. aki vagy ami a személygépkocsija után az év első napjától a gépjárműadóról szóló törvény alapján gépjármű adó fizetésére köteles és a jogosultság megállapításakor az adóztatási feladatokat a szentendrei önkormányzati adóhatóság látja el, és a szentendrei önkormányzati adóhatóságnál nyilvántartott 1000 Ft-ot meghaladó köztartozása és/vagy lezárt adóév tekintetében 1000 Ft-ot meghaladó késedelmi pótlék tartozása nincs,
3. aki vagy ami a személygépkocsija után a gépjárműadóról szóló törvény alapján a (6) bekezdés szerinti matrica igénylését követő év első napjától Szentendrén gépjárműadó fizetésére köteles és a szentendrei adóhatóságnál nyilvántartott 1000 Ft-ot meghaladó köztartozása és/vagy lezárt adóév tekintetében 1000 Ft-ot meghaladó késedelmi pótlék tartozása nincs, és
4. akinek vagy aminek a gépjárműadóról szóló törvény alapján személygépkocsija után év közben keletkezik Szentendrén gépjárműadó fizetési kötelezettsége, és a szentendrei önkormányzati adóhatóságnál nyilvántartott 1000 Ft-ot meghaladó köztartozás és/vagy a lezárt adóév tekintetében 1000 Ft-ot meghaladó késedelmi pótlék tartozása nincs.
5. A díjmentes várakozásra való jogosultságot a szentendrei önkormányzati adóhatóság állapítja meg. A jogosultság megállapítása elszámolási félévenként – április 15-től október 14-ig, valamint október 15-től április 14-ig – történik.
6. A szentendrei adóhatóság
   1. az (1) bekezdés a) pontja szerinti esetben, és
   2. az (1) bekezdés c) pontja szerinti esetben az adófizetési kötelezettség keletkezését követően

minden év március és szeptember hónapjában tájékoztatja a személygépkocsi tulajdonosokat és az üzembentartókat a jogosultság tényéről.

1. A szentendrei önkormányzati adóhatóság a jogosultság ellenőrzéséhez az információs önrendelkezési jogról és az információszabadságról szóló törvény előírásait betartva az üzemeltető részére átadja az adott elszámolási időszakban díjmentes várakozásra jogosultak forgalmi rendszám adatait. Az adatokat az üzemeltető kizárólag a díjmentes várakozási jogosultság ellenőrzésére használhatja és az adatkezelés során köteles az adatvédelmi előírások betartására.
2. Azok, akik a (3) bekezdés szerinti tájékoztató alapján tudomást szereznek jogosultságukról, az adott elszámolási félévben – április 15-től október 14-ig, valamint október 15-től április 14-ig – díjmentes várakozásra jogosító matrica igénylése nélkül díjmentesen várakozhatnak.
3. Kizárólag díjmentes várakozásra jogosító matrica igénylése mellett szerez jogosultságot az,
   1. akinek az egyenlege április 15-től október 14-ig tartó elszámolási időszak esetén március 10-én, október 15-től április 14-ig tartó elszámolási időszak esetén szeptember 10-én lejárt 1000 Ft-ot meghaladó köztartozást és/vagy lezárt adóév tekintetében 1000 Ft-ot meghaladó késedelmi pótlék tartozást mutat, e tartozások kiegyenlítését követően,
   2. az (1) bekezdés b) pontja szerinti esetben,
   3. az (1) bekezdés c) pontja szerinti esetben akkor, ha a jogosultnak a díjmentes várakozási jogosultsága április 15-től tartó elszámolási időszak esetén március 10-én, október 15-től április 14-ig tartó elszámolási időszak esetén szeptember 10-én még nem áll fenn.
4. A díjmentes várakozásra a (6) bekezdésben foglalt esetekben csak a szélvédőre ragasztott érvényes matrica jogosít.
5. [[5]](#footnote-5)A díjmentes várakozásra jogosító matricát a szentendrei önkormányzati adóhatóság adja ki 1.000 Ft igazgatási díj megfizetése ellenében. A matrica a szélvédőre történő felragasztástól kezdve az adott elszámolási időszak végéig érvényes. Az érvényes matrica hiányában történő várakozás miatt kiszabott pótdíj visszavonására a matrica utólagos felragasztása vagy bemutatása esetén sincs lehetőség.
6. Nem kell a (8) bekezdésben megjelölt díjat megfizetnie annak, aki az (1) bekezdés a) pontja alapján jogosult a díjmentes várakozásra, de a jogosultsággal érintett személygépkocsit eladta és másik személygépkocsi vásárlása miatt az (1) bekezdés b) pontja alapján is fennáll a jogosultsága.

11.§

1. A díjköteles várakozási területek szabályszerű igénybevételét és a várakozási díj megfizetését az üzemeltető bármikor jogosult ellenőrizni.
2. Jogosulatlan várakozás esetén esetenként a 2. melléklet 4. pontjában foglalt táblázatok szerinti pótdíjat kell fizetni.
3. A díjköteles időszak alatt jogosulatlan használatnak minősül
   1. az e rendelet szerinti jogosultság, érvényes bizonylat vagy mobil parkolás nélkül igénybe vett várakozóhely használat,
   2. az előre megfizetett várakozási idő elteltével a várakozóhely további díjfizetés nélkül igénybevétele (a továbbiakban: várakozási idő meghosszabbítása),
   3. ha az érvényes bizonylat nincs jól látható helyen elhelyezve, így arról a várakozásra jogosító időtartam nem olvasható le vagy a jogosultság az üzemeltető számára egyértelműen nem állapítható meg.
4. A várakozási jogosultságnak és a várakozási díj megfizetésének ellenőrzését, valamint a pótdíjak megállapítását, beszedését és behajtását az üzemeltető végzi. Az ellenőr várakozási díjat, valamint pótdíjat nem vehet át.
5. Jogosulatlan használat esetén a szabálytalanságot megállapító ellenőr köteles az írásos pótdíjfizetési felszólítást a gépjárművön jól látható helyen elhelyezni. Az ellenőr köteles a jogosulatlan használatról a gépjármű forgalmi rendszámát is tartalmazó fényképfelvételt készíteni.
6. A várakozási idő meghosszabbítása esetén a pótdíjfizetési kötelezettség megállapítására csak akkor kerülhet sor, ha a megfizetett várakozási időt követően
   1. az egy óránál rövidebb időre történt fizetés esetén 5 perc,
   2. az egy órára vagy annál hosszabb időre történt fizetés esetén 15 perc

eltelt.

1. Mentesül a megállapított pótdíj megfizetése alól az üzembentartó, amennyiben igazolja, hogy
   1. a várakozási díj megfizetésének elmulasztása esetén a pótdíj megállapítását követő 5 percen belüli időpontban,
   2. a megfizetett várakozási idő meghosszabbítása esetén

ba) egy óránál rövidebb időre történt fizetés esetén a kifizetett várakozási idő elteltét követő 5 percen belüli időpontban,

1. az egy órára vagy annál hosszabb időre történt fizetés esetén a kifizetett várakozási idő elteltét követő 15 percen belüli időpontban

érvényes bizonylattal rendelkezett vagy a mobil parkolást elindította.

1. Amennyiben a gépjármű üzembentartója az ellenőrzés időpontjában érvényes jeggyel rendelkezett, de azt nem e rendelet szerint helyezte el, vagy a (7) bekezdésben meghatározott időtartamon belül érvényes jeggyel rendelkezett vagy a mobilparkolást a (7) bekezdésben meghatározott időtartamon belül elindította és a pótdíjfizetési felszólítás napjától számított 3 munkanapon belül az üzemeltető irodájában a jegyet bemutatja vagy mobil parkolás esetén a mobil parkolás elindításáról szóló visszaigazoló sms-ben megküldött ID azonosítóval vagy a felszólítás azonosítójának vagy a forgalmi rendszám megadásával a várakozási jogosultságot igazolja és annak e rendeletben foglalt feltételei fennállnak, akkor az üzemeltető a pótdíjtartozást törli a nyilvántartásából.
2. A (7) bekezdés a) pontjában meghatározott esetre az üzemeltető naptári hónaponként legfeljebb egy alkalommal és csak abban az esetben hivatkozhat, ha a (8) bekezdés szerinti eljárás időpontjában az adott gépjárműre nincs 30 napnál régebbi jogosulatlan várakozás miatt kiszabott és nem vitatott várakozási díjkülönbözet vagy pótdíjtartozása.
3. A fizetési felszólításban meg kell jelölni a jogosulatlan várakozás (3) bekezdés szerinti típusát, helyét, az észlelés időpontját, a gépjármű forgalmi rendszámát, valamint a pótdíj megfizetésének módját. Ha a várakozási díjat vagy a pótdíjat nem fizetik meg, az üzemeltető a díj-és pótdíjfizetési felszólítást a várakozási terület díjfizetés nélküli használatának időpontjától számított 60 napos jogvesztő határidőn belül az üzembentartó részére postai küldeményként vagy más egyéb igazolható módon megküldi.
4. Ha az üzembentartó a várakozási díj- és pótdíjfizetési kötelezettségének határidőben nem tesz eleget, az üzemeltető a fizetési kötelezettség bármely jogcímen történő érvényesítése érdekében jogosult kintlévőség kezelési eljárást indítani. A kintlévőség kezelési eljárás során az üzemeltető jogosult az üzembentartó tartozással kapcsolatos adatait a tartozás behajtása érdekében ezzel foglalkozó külső szervezetnek peres vagy peren kívüli eljárás lefolytatása érdekében átadni. A jogos követelés behajtása érdekében az üzemeltető jogosult az elektronikus úton készült felvételeket felhasználni.
5. A pótdíjat csekken, banki átutalással vagy az üzemeltető házipénztárában az üzemeltető által meghatározott ügyfélfogadási időben lehet megfizetni.
6. Az üzemeltető a jogosulatlanul várakozó gépjárműveket csak auditált nyilvántartási programban tarthatja nyilván.
7. A várakozási díj és a pótdíj az Önkormányzatot illeti meg. Az üzemeltető legalább a várakozási területek üzemeltetéséhez szükséges költségekre jogosult. A bevételekkel kapcsolatos elszámolási szabályokat az üzemeltetési szerződés tartalmazza.

11/A. §[[6]](#footnote-6)

Járművel történő várakozással kapcsolatos ügyintézés során a gépjármű üzembentartója vagy az általa írásbeli meghatalmazással meghatalmazott képviselője járhat el.

12.§

1. [[7]](#footnote-7)E rendelet 2019. április 1. napján lép hatályba.
2. E rendelet rendelkezéseit a hatályba lépését követően kell alkalmazni azzal, hogy az e rendelet hatályba lépése előtt vásárolt bérletek a rajtuk feltüntetett időtartam végéig érvényesek maradnak.

Szentendre, 2018. december 13.

**Verseghi-Nagy Miklós s.k.** **dr. Gerendás Gábor s.k.**

polgármester jegyző

**Záradék:**

A rendelet 2019. április 15-én került egységes szerkezetbe foglalásra.

**dr. Gerendás Gábor**

jegyző

1. **melléklet a 29/2018. (XII.17.) önkormányzati rendelethez**

**Szentendre Város közigazgatási területén kialakított díjköteles várakozási területek**

1. Az I. zónába tartozó díjköteles várakozási területek a 3.§ (2) bekezdésében meghatározott járművekre vonatkozóan:

1.1. a Paprikabíró utcánál található nagyparkoló

1.2. a Rév utcából nyíló várakozási terület teljes területe (Teátrum parkoló)

2. A II. zónába tartozó díjköteles várakozási területek:

* 1. a Bükkös-patak bal oldala a Dunakanyar körút és Kanonok utca között,
  2. a Bajcsy-Zsilinszky utca teljes hosszban,
  3. a Kanonok utca teljes hosszban,
  4. a Rákóczi Ferenc utca az Arany János utca és a Céh utca között,
  5. a Szent István utca teljes hosszban,
  6. a Martinovics utca a Pásztor köz és Áprily tér között,
  7. az Áprily tér teljes területe,
  8. a Dobozi utcában található kiépített várakozási terület,
  9. a Rév utcából nyíló várakozási terület teljes területe (Teátrum parkoló), személygépkocsira vonatkozóan,
  10. a Kossuth Lajos utca a Bolgár utcától a Római sánc közig,
  11. a Bolgár utca teljes hosszában,
  12. a Római sánc köz teljes hosszában,
  13. a Bükkös part jobb oldala a Vuk Karadzsics tértől a Dunakanyar körútig,
  14. a Paprikabíró utcánál található nagyparkoló, személygépkocsira vonatkozóan,
  15. a Bolgár utca és Kertész utca közötti, Szentendre 919/1 hrsz.-ú parkoló paletta és
  16. a SZEI épülete mögötti felszíni parkoló
  17. [[8]](#footnote-8)Duna korzó Bükkös patak jobb oldalán található kijelölt várakozó helyek

1. A III. zónába tartozó díjköteles várakozási területek:
   1. a Duna korzó Bükkös patak és a Rév utca közötti szakasza, kivéve azokat a várakozóhelyeket, amelyekre kerthelyiség vagy vendéglátó terasz céljából az Önkormányzat közterület-használati engedélyt adott, vagy amelyeket konflis várakozóhelyeként jelölt ki és e célból hasznosított,
   2. a Jókai utca teljes hosszában,
   3. a Kert utca teljes hosszában,
   4. a Péter Pál utca teljes hosszában,
   5. a Lázár cár tér teljes területe, kivéve azokat a várakozóhelyeket, amelyekre kerthelyiség vagy vendéglátó terasz céljából az Önkormányzat közterület-használati engedélyt adott ki,
   6. az Ady Endre utca a Dézsma utcától a Duna korzóig,
   7. a Kossuth Lajos utca a Római sánc köz és a Vuk Karadzsics tér között,
   8. a Vuk Karadzsics tér területe,
   9. a Kucsera Ferenc utca teljes hosszban.

4. [[9]](#footnote-9)A IV. zónába tartozó díjköteles várakozási terület:

4.1. A Vasúti villasoron található sorompóval biztosított várakozási terület

**2. melléklet a 29/2018. (XII.17.) önkormányzati rendelethez**

**A díjköteles várakozási területen fizetendő díjak, pótdíjak, bérletek megváltásának és cseréjének díjai**

1. Várakozási díjak
   1. Az I. zónában autóbuszra és tehergépkocsira vonatkozóan 1360 Ft/óra
   2. A II. zónában személykocsira vonatkozóan 280 Ft/óra
   3. A III. zónában személygépkocsira vonatkozóan 360 Ft/óra
   4. [[10]](#footnote-10)A IV. zónában személygépkocsira vonatkozóan

1.4.1. az első óra ingyenes

1.4.2. a második megkezdett órától 400 Ft/óra

1.4.3. Szankciós díj (15 óra üzemidővel számolva) 6000 Ft

1. Személygépkocsira vásárolt bérletek díjai:
   1. Természetes személyek, jogi személyek és jogi személyiséggel nem rendelkező szervezetek részére:
      1. A III. zónában várakozásra jogosító bérlet díjai
         1. Éves bérlet 120.000 Ft/ év
         2. Féléves bérlet 90.000 Ft/félév
         3. Havi bérlet 20.000 Ft/hó
      2. A II. zónában várakozásra jogosító bérlet díjai
         1. Éves bérlet 70.000 Ft/év
         2. Féléves bérlet 50.000 Ft/félév
         3. Havi bérlet 12.000 Ft/hó
   2. Munkavállalói és lakossági bérlet díjai
      1. Éves bérlet 12.000 Ft/év
      2. Féléves bérlet 7.000 Ft/félév
      3. Havi bérlet 2.000 Ft/hó
   3. Egészségügyi szolgáltató bérlet díjai
      1. Éves bérlet 12.000 Ft/év
      2. Féléves bérlet 7.000 Ft/félév
      3. Havi bérlet 2.000 Ft/hó
   4. Oktatási bérlet díjai:
      1. Éves bérlet 12.000 Ft/év
      2. Féléves bérlet 7.000 Ft/félév
2. A bérlet pótlásának, cseréjének díja
   1. Alkalmanként 1400 Ft/alkalom
3. Pótdíjak mértéke
   1. Pótdíjak mértéke március 15. és október 31. napja között

|  |  |  |  |
| --- | --- | --- | --- |
|  | A  *várakozási díj/óra* | B  *15 napon belüli befizetés esetén (11 óra üzemidő)* | C  *15 napon túli befizetés esetén* |
| 1.  *I. zóna/busz* | 1.360,- | 17.680,- + 1.360,- | 54.400,- + 1.360,- |
| 1. *II. zóna* | 280,- | 3.640,- + 280,- | 11.200,- + 280,- |
| 1. *III. zóna* | 360,- | 4.680,- + 360,- | 14.400,- + 360,- |

* 1. Pótdíjak mértéke november 1. és március 14. napja között

|  |  |  |  |
| --- | --- | --- | --- |
|  | A  *várakozási díj/óra* | B  *15 napon belüli befizetés esetén (9 óra üzemidő)* | C  *15 napon túli befizetés esetén* |
| 1.  *I. zóna/busz* | 1.360,- | 14.960,- + 1.360,- | 54.400,- + 1.360,- |
| 2. *II. zóna* | 280,- | 3.080,- + 280,- | 11.200,- + 280,- |
| 3. *III. zóna* | 360,- | 3.960,- + 360,- | 14.400,- + 360,- |

1. Hatályon kívül helyezte a 18/2019. (IV.15.) önkormányzati rendelet. Hatálytalan: 2019. április 16-tól [↑](#footnote-ref-1)
2. Beillesztette a 18/2019. (IV.15.) önkormányzati rendelet. Hatályos: 2019. május 1-től [↑](#footnote-ref-2)
3. Módosította a 18/2019. (IV.15.) önkormányzati rendelet. Hatályos: 2019. április 16-tól [↑](#footnote-ref-3)
4. Beillesztette a 18/2019. (IV.15.) önkormányzati rendelet. Hatályos: 2019. április 16-tól [↑](#footnote-ref-4)
5. Módosította a 18/2019. (IV.15.) önkormányzati rendelet. Hatályos: 2019. április 16-tól [↑](#footnote-ref-5)
6. Beillesztette a 18/2019. (IV.15.) önkormányzati rendelet. Hatályos: 2019. április 16-tól [↑](#footnote-ref-6)
7. Módosította az 1/2019. (I.22.) önkormányzati rendelet, hatályos: 2019. január 23-tól [↑](#footnote-ref-7)
8. Beillesztette a 18/2019. (IV.15.) önkormányzati rendelet. Hatályos: 2019. május 1-től. [↑](#footnote-ref-8)
9. Beillesztette a 18/2019. (IV.15.) önkormányzati rendelet. Hatályos: 2019. május 1-től. [↑](#footnote-ref-9)
10. Beillesztette a 18/2019. (IV.15.) önkormányzati rendelet. Hatályos: 2019. május 1-től. [↑](#footnote-ref-10)